Az első előadó a nemzetközileg elismert optikai-, neutron- és szilárdtest-fizikus, Kroó Norbert professzor volt. A 82 esztendős akadémikus fiatalokat megszégyenítő frissességgel mutatta be *„Gondolatok a tudomány és a technológia jövőjéről”* című előadásában, miként képzeli ő a 21. század tudományát. Az első részben a napjainkat meghatározó általános trendeket ismertette, mert meglátása szerint a jövőre vonatkozó jóslásoknál jóval pontosabb eredményekkel kecsegtet, ha a meglévő tudásunk alapján extrapolálni próbálunk. Ezt követően azokat a folyamatokat vette számba, amelyek a tudomány jövőbeni működését határozzák majd meg. Említésre került néhány konkrét tudományterület is, amelyek jelentősége várhatóan nőni fog a jövőben. Kiemelte többek között a nanotechnikát, amely egyik részén, a plazmonika, vagyis a fémek felületén fény segítségével létrehozott hullámszerű elektronmozgást tanulmányozó tudomány területén jelenleg is aktív kutatásokat folytat Kroó professzor úr.

Az előadói pulpitust másodikként Dr. Ráth Tamás ny. ezredes vehette birtokba. Ráth ezredes úr több, mint tíz évig vezette a Magyar Honvégség haditechnikai kutatás-fejlesztését végző intézményt, jelenleg pedig az Magyar Hadtudományi Társaság Haditechnikai Szakosztályának, és a hazai hadiipart képviselő Eurodefence Hungary-nek is elnöke. *„Védelem és biztonság a műszaki haladás tükrében”*címmel először a hazai haditechnikai fejlesztések korábbi kimagasló alakjait és jelentős eredményeit elevenítette fel, majd rátért a jelenkori helyzet ismertetésére. Hajdanvolt és jelenlegi tevékenységének köszönhetően remek összefoglalót tudott adni mindazokról a kutatásokról, amelyek a védelem és biztonság területén meghatározóak lesznek a közeli- és távolabbi jövőben, egyebek között hangsúlyozva a nanotechnológiához, a mesterséges intelligenciához és a drónokhoz kapcsolódó védelmi célú fejlesztések jelentőségét.

Harmadikként Vereckei Béla, a Nemzeti Elektronikus Információbiztonsági Hatóság vezetője a*„Nemzeti Kibervédelmi Intézet a magyar kibertér védelmének szolgálatában”*című előadásában a védelmi szféra egyik napjainkban sokat emlegetett területével a kiberbiztonsággal kapcsolatos hazai tevékenységeket foglalta össze. Bemutatásra kerültek a hazai kibertér védelmében közreműködő kormányzati és nem kormányzati szervek, természetesen különös figyelemmel a Nemzeti Kibervédelmi Intézet működésére.

A következő előadó, Dr. Kollár Csaba, a Nemzeti Közszolgálati Egyetem Katonai Műszaki Doktori Iskolájának oktatója több szempontból is egészen újszerű megközelítésben beszélt a robotok katonai alkalmazásának kérdéseiről. *„A katona-robot interakció fejlődési irányai a következő évtizedekben”*címmel többek között az emberek robotok felé irányuló érzelmeiről is értekezett, de ami talán nagyobb érdekesség, hogy a tudományos körökben korábban „szitokszóként” használt sci-fit sikerült a valós tudomány szintjére emelnie. A legendás tudományos-fantasztikus író, Isaac Asimov által csaknem fél évszázada megalkotott robotikai törvényeket nem csupán adaptálta a jövő harci robotjaira, de átdolgozta és ki is bővítette azokat, illetve szükségességüket is igazolta.

A hallgatóság utolsóként Dr. Aszódi Attila professzor, energetikai kormánybiztos gondolatait ismerhette meg. Bár előadásának címe az elég általános *„Energetika a jövőben”*címet viselte, valójában inkább a hazai energetikai ipar, illetve a villamos energia-ellátás jövőjéről beszélt. Mint ismertette, e területen a kormányzat egyre nagyobb mértékben számol a megújuló forrásokkal, de mivel a szén-alapú villamos áram termelés belátható időn belül teljesen megszűnhet Magyarországon, a túlzott importfüggőség elkerülése érdekében nem mondhatunk le a nukleáris energiáról sem. Mivel a konferencia alaptémája a védelem köré szerveződött, a fennmaradó időben a jelen legaktuálisabb energetikai kérdésének, az új paksi nukleáris beruházásnak a biztonsági koncepcióját, illetve a megvalósítás egyes konkrét technikai megoldásait tárta fel.

A konferencia záróbeszédét a Magyar Hadtudományi Társaság nevében – mivel Tömböl László ny. vezérezredes, elnök úr, külföldi elfoglaltsága miatt a tervezettől eltérően nem tudott részt venni – Turcsányi Károly ny. ezredes, a Nemzeti Közszolgálati Egyetem emeritusz professzora mondta el. Zárszavában megköszönte a szervezők munkáját és szorgalmazta a hazai védelmi szervek és az egyetemek szakirányú kutatóműhelyeinek további szoros együttműködését, mivel a védelmi terület megfelelő technikai hátterének biztosítása csak az ipari, az oktatási és a kormányzati szféra magas szintű együttműködésével lehetséges.

 *„A XXI. századi technológia kihívásai és lehetőségei a hon- és rendvédelem területén”* konferencia minden szempontból méltó módon mutatta be a védelmi terület technológiai kérdéseit a hazai tudományos életen belül. A három szervező tudományos társaság együttműködése a továbbiakban is fennmarad és a konferencia megrendezésre kerül a következő években is, mivel az itt felvetett és taglalt kérdések a belátható jövőben aktuálisak lesznek még, így mindenképp kívánatos azok tudományos igényű kutatása.

Kép és szöveg: Végvári Zsolt mérnök alezredes, doktorandusz

Fotó: Szilágyi Dénes